Fakultet elektrotehnike, računarstva i informacijskih tehnologija Osijek Sveučilišta Josipa Jurja Strossmayera u Osijeku, OIB: 95494259952, koji zastupa dekan prof. dr. sc. Drago Žagar (u daljnjem tekstu: FERIT)

i

Fakultet elektrotehnike i računarstva Sveučilišta u Zagrebu, OIB: 57029260362, koji zastupa dekan prof. dr. sc. Mislav Grgić (u daljnjem tekstu: FER)

i

Fakultet elektrotehnike, strojarstva i brodogradnje Sveučilišta u Splitu, OIB: 00857144221, koji zastupa dekan prof. dr. sc. Sven Gotovac (u daljnjem tekstu: FESB)

i

Strojarski fakultet u Slavonskom Brodu Sveučilišta Josipa Jurja Strossmayera u Osijeku, OIB: 65410788616, koji zastupa dekan prof. dr. sc. Ivan Samardžić (u daljnjem tekstu: SFSB)

i

Tehnički fakultet Sveučilišta u Rijeci, OIB: 46319717480, koji zastupa dekan prof. dr. sc. Goran Turkalj (u daljnjem tekstu: RITEH)

zaključili su 14. srpnja 2016.

# SPORAZUM O MOBILNOSTI STUDENATA

Članak 1.

Sporazumom o mobilnosti studenata (u daljnjem tekstu: Sporazum) pobliže se određuju prava i obveze ugovornih strana te osnovna načela mobilnosti dolaznih i odlaznih studenta koji ostvaruju mobilnost unutar institucija potpisnica Sporazuma.

Sporazumom se ne reguliraju odnosi sastavnica unutar istog sveučilišta, koji su regulirani drugim aktima.

Članak 2.

Potpisnice Sporazuma o mobilnosti studenata jesu:

* Fakultet elektrotehnike, računarstva i informacijskih tehnologija Osijek Sveučilišta Josipa Jurja Strossmayera u Osijeku,
* Fakultet elektrotehnike i računarstva Sveučilišta u Zagrebu,
* Fakultet elektrotehnike, strojarstva i brodogradnje Sveučilišta u Splitu,
* Strojarski fakultet u Slavonskom Brodu Sveučilišta Josipa Jurja Strossmayera u Osijeku,
* Tehnički fakultet Sveučilišta u Rijeci.

Članak 3.

DEFINICIJE POJMOVA

**Mobilnost studenta** omogućava privremeno studiranje na instituciji domaćinu, nakon čega se student vraća na matičnu instituciju i nastavlja upisani studij.

**Dolazni student** je student matične institucije, koji na način i po postupku utvrđenim Sporazumom, ostvaruje mobilnost i upisuje dijelove studijskog programa institucije domaćina.

**Odlazni student j**e student matične institucija koji na način i po postupku utvrđenim Sporazumom, ostvaruje mobilnost radi upisivanja dijelova studijskog programa institucije domaćina.

**Matična institucija** je visokoškolska institucija, potpisnica ovoga Sporazuma, na kojoj je student upisan kao redoviti student.

**Institucija domaćin** je visokoškolska institucija, potpisnica ovoga Sporazuma, na kojoj dolazni student ostvaruje mobilnost.

**Prijava za mobilnost** je isprava koja sadrži popis predmeta koje student želi upisati na instituciji domaćinu, a sadrži i druge osnovne podatke o studentu i njegovom studiju.

**Ugovor o učenju** je ugovor između tri strane - studenta, matične institucije i institucije domaćina - kojim se za pojedinog studenta ugovara program mobilnosti.

**Potvrda o mobilnosti** je dokument kojim institucija domaćin pruža podatke o postignutim rezultatima studenata iz Ugovora o učenju, a iskazuje se popisom položenih predmeta (kolegija), odgovarajućih ocjena i ECTS bodova.

Članak 4.

Pravo na prijavu za mobilnost mogu ostvariti redoviti studenti preddiplomskih, diplomskih i poslijediplomskih studija na instituciji ugovornih strana ovog sporazuma. Mobilnost se realizira u trajanju od jednog semestra te pritom student u pravilu upisuje do 30 ECTS bodova izborom predmeta pripadajućeg zimskog/ljetnog semestra studijskih programa institucije domaćina.

Student može sudjelovati u mobilnosti ako u trenutku odlaska na mobilnost ima:

* status redovitog studenta preddiplomskog studija i ostvarenih barem 60 ECTS bodova, ili
* status redovitog studenta diplomskog ili poslijediplomskog doktorskog studija.

Članak 5.

Institucija domaćin dužna je prihvatiti mobilnost za najviše pet studenata u jednom semestru sa svake matične institucije potpisnice Sporazuma. Broj studenata koji mogu upisati pojedini predmet ograničen je kapacitetom institucije domaćina.

Članak 6.

Zainteresirani studenti dostavljaju Prijavu za mobilnost Studentskoj službi matične institucije do datuma kojeg svaka institucija definira samostalno, u pravilu u skladu s rokovima povezanim s drugim (npr. međunarodnim) mobilnostima, a najkasnije do 1. lipnja za zimski semestar sljedeće akademske godine, odnosno najkasnije do 1. prosinca za ljetni semestar tekuće akademske godine.

Odluku o prihvaćanju prijave za mobilnost donosi dekan matične institucije studenta, odnosno od dekana imenovana osoba ili odgovarajuće povjerenstvo matične institucije, koje se bavi pitanjima priznavanja ispita i/ili mobilnosti, te dekan institucije domaćina, odnosno od dekana imenovana osoba ili povjerenstvo.

Članak 7.

Prihvaćeni student, matična institucija i institucija domaćin potpisuju Ugovor o učenju kojim su definiraju detalji studiranja u mobilnosti, uključujući i sve predmete koje će student upisati na instituciji domaćinu, kao i njihova priznavanja po povratku na matičnu instituciju.

Članak 8.

Tijekom razdoblja mobilnosti, student zadržava status redovitog studenta na matičnoj instituciji, a time ostvaruje i studentska prava i status. Tijekom studiranja na instituciji domaćinu, na studenta se primjenjuju opći akti institucije domaćina, odnosno sveučilišta kojem institucija domaćin pripada.

Članak 9.

Sve financijske obveze vezane uz upis i participaciju školarine dolazni student regulira sukladno važećim aktima na matičnoj instituciji.

Članak 10.

Nakon ostvarene mobilnosti institucija domaćin dužna je studentu izdati Potvrdu o mobilnosti u roku od 15 dana. Položene ispite na instituciji domaćinu s ostvarenim ECTS bodovima studentu priznaje matična institucija na temelju Ugovora o učenju i Potvrde o mobilnosti.

Predmeti položeni na instituciji domaćinu koji neće moći biti priznati kao predmeti unutar propisane strukture studija na matičnoj instituciji priznaju se kao dodatno položeni predmeti i kao takvi navode se u dopunskoj ispravi o studiju.

Članak 11.

Ugovorne strane suglasne su da svaka strana može otkazati ovaj sporazum s otkaznim rokom od najmanje jedne akademske godine uz obvezu izvršenja svih dotada preuzetih obveza.

Članak 12.

Ugovorne strane suglasne su da Sporazumu mogu pristupiti i drugi srodni fakulteti Republike Hrvatske, koji nisu izvorno potpisnici Sporazuma, a što će se regulirati dodatkom ovom sporazumu.

Članak 13.

Ugovorne strane suglasne su da će eventualne sporove iz Sporazuma rješavati sporazumno.

Članak 14.

Ovaj sporazum sklopljen je u pet (5) istovjetnih primjeraka, od koji svaka strana zadržava po jedan (1) primjerak.

Članak 15.

Ovaj sporazum stupa na snagu danom potpisa svih institucija potpisnica Sporazuma, a počinje se primjenjivati od 1. listopada 2016. godine.

|  |  |
| --- | --- |
| **Dekan Fakultet elektrotehnike, računarstva i informacijskih tehnologija Osijek****Sveučilišta Josipa Jurja Strossmayera u Osijeku****Prof. dr. sc. Drago Žagar** | **Dekan Fakulteta elektrotehnike i računarstva****Sveučilišta u Zagrebu****Prof. dr. sc. Mislav Grgić** |
| **Dekan Fakulteta elektrotehnike, strojarstva i brodogradnje****Sveučilišta u Splitu****Prof. dr. sc. Sven Gotovac** | **Dekan Strojarskog fakulteta u Slavonskom Brodu****Sveučilišta Josipa Jurja Strossmayera u Osijeku****Prof. dr. sc. Ivan Samardžić**  |
| **Dekan Tehničkog fakulteta****Sveučilišta u Rijeci****Prof. dr. sc. Goran Turkalj**  |  |